Bugun “ManSiti” “Liverpul”ga qarshi o‘yinga tushadi (tahlil)

Bugun: 22:30 (TShV) “Manchester Siti” – “Liverpul” (NTV Futbol 1)
Avvalgi turda belgiyalik futbolchi o‘ziga xos dubl qayd etdi. Himoyachi  uchrashuvda avval raqib darvozasini so‘ngra esa o‘z jamoasi darvozasini ishg‘ol etdi. E’tiborlisi shundaki, avtogol nisbatan jozibaliroq chiqdi, uchrashuvning shu qismiga kelib “shaharliklar” ishonch bilan ustunlik qilayotgandilar va Kompanining goli tomoshabinlarning kulgusiga sabab bo‘ldi xolos. Hususan Kompanining o‘zi tvitterda gol yuz bergan holatni mamnuniyat bilan muhokama qildi va hattoki XX asrning mashhur hujumchilaridan biri Garri Linekerning savoliga javoban: “Qanchalik xohlamasin va harakat qilmasin bu harakatni yana bir bor takrorlashimga ko‘zim yetmaydi”, - dedi himoyachi. Umuman olganda, jamoa sardorining kayfiyati joyida edi. Lekin bugun belgiyalikni jiddiy sinov kutib turibdi. Kim biladi deysiz, balki haqiqiy ofatdir. Ha, adashmadingiz uning ismi – Luis Suares.
Suares shu kunlarda “Liverpul” bilan yangi shartnomaga imzo chekdi va Angliya Premyer Ligasining eng ko‘p maosh oluvchi futbolchilaridan biriga aylandi. Urugvaylik hujumchi oxirgi 4 bahsda 10ta gol urdi. Qizig‘i bu 4 uchrashuvlarning barchasi bir oy davomida edi. Bu natija bir oy davomida gol urish bo‘yicha chempionat rekordini yangiladi. Dekabr oyida “Liverpul”ning yana ikkita uchrashuvi bor va Suares natijasini yanada yaxshilashi mumkin. Bu hol, “Manchester Siti” bilan o‘yindayoq amalga oshishining ehtimoli yuqori. Chunki Pelegrini shogirdlari himoyada ishonchli o‘yin namoyish eta olishmayapti. Oxirgi 7 uchrashuvning faqat bittasida (“Suonsi”) manchesterliklar darvoza dahlsizligini saqlab qola bilishdi. E’tiborlisi aynan shu baxsda Kompani maydonga tushmagan edi.
Bu belgiya terma jamoasi himoyachisiga qarshi fikr emas, futbol - jamoaviy o‘yin. Suares bilan qarama-qarshilikda ham Kompaniga jamoadoshlari yordami as qotadi. Urugvaylik hujumning istalgan nuqtasida paydo bo‘lishi va uzoq masofadan zarba berishi mumkin. Suares nafaqat darvozaga zarba berish, balki golli pas yetkazib berishni ham yaxshi biladi. Buni u “Tottenhem”ga qarshi uchrashuvda namoyish etdi (2ta gol va 3ta golli pas). Shu sababli maydon egalari himoyachilari bir-birlariga imkon qadar yordam berishlari zarur. Chunki “Liverpul” goleadori birga-bir bahslarda ko‘pincha ustun keladi. Aynan shu joyda Kompanining tajribasi va jamoadoshlarini boshqara olish qobiliyati yordam beradi.

“Siti”ning asosiy to‘purari Serxio Aguero jamoadoshlari Alvaro Negredo va Edin Jekoning umumiy gollaridan ko‘proq to‘p kiritishga muvaffaq bo‘lgan, lekin hozirda u jarohati tufayli klubga yordam bera olmaydi. “Fulhem”ga qarshi uchrashuvni ispaniyalik va bosniyalik hujumchilar asosiy tarkibda boshlashdi. Umuman olib qaraganda hujumchilar yomon taassurot qoldirishmadi, Negredo golli pas berishga ham erishdi. Lekin gollarni yarim himoyachi va himoyachilar urishdi. Bu bilan “qizillar” himoyachilariga oson bo‘ladi demoqchi emasmiz, lekin hujumning oxirgi nuqtasida Agueroni o‘rnini bosish har kimning ham qo‘lidan kelavermaydi. Bu rolga ko‘proq Negredo mos keladi. Ispan raqib himoyachilaridan qochib keta olish va qisqa pas o‘ynashda juda foydali harakatlanadi. Buni statistik ma’lumotlar ham ko‘rsatib turibdi va aynan Alvaro “Liverpul”ning asosiy bosh og‘rig‘i bo‘lishi kutilmoqda.
Brendan Rojers shogirdlari “Siti”dan bor yo‘g‘i bitta gol kam o‘tkazib yuborganlar. Lekin oxirgi turlarda “Liverpul” himoyasi nisbatan ishonchliroq harakat qilmoqda. Bunda jamoa himoyachisi Mamadu Sakoning hizmatlari katta albatta. Fransiyaning “PSJ”sida amaliyotsiz qolib ketayotgan Sako, Angliyada mavsum kashfiyotlaridan biriga aylandi. Xattoki yaqin-yaqingacha “Liverpul”ning almashtirib bo‘lmaydigandek tuyulgan himoyachisi Daniel Aggerni asosiy tarkibdagi o‘rnidan mosuvo qilgan ham fransuz bo‘ladi. Umuman olganda Sako omma tiliga faqatgina terma jamoa safidagi uchrashuvlaridan keyingina tushdi. Ayniqsa Jahon Chempionati saralashida Ukraina termasiga qarshi uchrashuvda Sako himoyada xuddiki “o‘tib bo‘lmas devor” bo‘lgan bo‘lsa, hujumda undanda havfli futbolchiga aylandi. Navbatdagi bahsda unga Aguero qarshilik qilganida bir oz qiyinchilik tug‘dirardi, lekin jussa jihatdan kattaroq va og‘ir Negredoga qarshi Sako unchalik qiynalmasligini tahmin qilsak bo‘ladi. Sako va Aguero to‘qnashuvini endi faqatgina yangi 2014 yilda ko‘rishimiz mumkin bo‘ladi xolos.
Taktik jihatdan bu noto‘g‘ri qarama-qarshilikdek tuyular, lekin aynan Yaya Ture va Henderson o‘z jamoalarining yarim himoyasi boshqaruvchilari hisoblanadilar. Bugungi kabi bahslarda odatda asosiy va hal etuvchi kurash maydon markazida boradi. “Liverpul”ning 4-3-3 taktik joylashuvi Manuel Pelegrinini maydon markaziga yana bir futbolchi tushirishi va oldinroqda yagona hujumchi bilan harakat qilishga majbur qilsa ajabmas. Shunday bo‘lsa hamki, maydonda juda katta ko‘lamdagi “qora ish”ni bajaruvchi Yaya Turening jamoaning harakatlarida muhimlik darajasini o‘zgartirmaydi. Axir bejiz Ture APLning eng yaxshi yarim himoyachilaridan biri deb hisoblanmaydi. Shuningdek Ture raqib jarima maydoni yaqinida ham ishonch bilan harakat qila oluvchi va 1-raqamli futbolchi rolini ham bajara oluvchilar toifasidan.
Henderson – ochilib kelayotgan yulduzlardan. Barcha mersisaydliklar kabi, ingliz yarim himoyachisi ham Suaresning soyasida qolib ketmoqda. Lekin, lekin chindan ham soyadamikin? “Kardif” bilan uchrashuvda Suares har ikki golini aynan Hendersonning to‘p oshirishidan so‘ng urishga erishdi. Jordan “Tottenhem” bilan uchrashuvda to‘p kiritdi va 1ta golli pas berdi. Darvoqe, Jordan Henderson “mersisaydliklar” uchun omadli davom etayotgan chempionatning barcha 17 o‘yinida maydonga tushgan yagona futbolchi.
Siz qanday fikrdasiz? Turnir jadvalining 1- va 3-pog‘onalarini band etib turgan jamoalar o‘yini qanday yakun toparkin?